Ole Einar Bjørndalen
Ole Einar Bjørndalen norveški je profesionalni biatlonac. Po broju osvojenih medalja na olimpijskim igrama i svjetskim prvenstvima, kao i po pobjedama u Svjetskom kupu u biatlonu najuspješniji je biatlonac svih vremena. (Stanje 5. januara 2017.) Osim u biatlonu, nastupao je i u skijaškom trčanju u takmičenjima za Svjetski kup. Osvojio je 9 medalja u pojedinačnim disciplinama i 4 u štafetnim utrkama na Olimpijskim igrama, 45 na Svjetskim prvenstvima, 4 na Juniorskim svjetskim prvenstvima, pobijedio je 94 puta u utrkama Svjetskog kupa u biatlonu i jedanput u utrci Svjetskog kupa u skijaškom trčanju, a 6 puta pobijedio je u ukupnom plasmanu Svjetskog kupa u biatlonu (1997/98, 2002/03, 2004/05, 2005/06, 2007/08 i 2008/09) i 20 puta je bio najbolji u pojedinačnim disciplinama Svjetskog kupa (pojedinačno, sprint, potjera i masovni start). Na Norveškim prvenstvima u biatlonu pobijedio je ukupno 30 puta, a od toga 20 puta u pojedinačnim disciplinama: 20 km (4), sprint (6), potjera (6), masovni start (4), a 10 puta je bio član pobjedničke štafete ili tima.